יעקב ברדוגו, מאנשי התקשורת המקורבים לראש הממשלה, השתלח זה חודשים ברמטכ"ל לשעבר איזנקוט, וזלזל בהתרעותיו • "יוצר הרבה מאוד פאניקה במערכות, בגלל כל מיני קשרים שלו"
בחודשים האחרונים הזהיר ח"כ גדי איזנקוט (המחנה הממלכתי), רמטכ"ל לשעבר ויו"ר ועדת המשנה לתפיסת הביטחון של ועדת החוץ וביטחון, מפני אסון ביטחוני. דבריו לא רק שלא זכו לאוזן קשבת בממשלה, אלא הפכו אותו לאחת המטרות המרכזיות להתקפות השופרות של נתניהו בתקשורת. יעקב ברדוגו, מאנשי התקשורת המקורבים לראש הממשלה ויועצו הפוליטי, משתלח חודשים באיזנקוט ותוקף אותו על אזהרותיו והתרעותיו הנוגעות לכך שקידום ההפיכה המשטרית של נתניהו באופן האמור פוגעת קשות בכוחות הביטחון. "לפעמים אני מקשיב, בעיקר למישהו שעושה את הדרמה הגדולה, ובעיקר צריך לשאול איך ולמה, ויוצר הרבה מאוד פאניקה במערכות, בגלל כל מיני קשרים שלו, גדי איזנקוט" השתלח יעקב ברדוגו באיזנקוט ב-6 ביולי בערוץ 14, כשהמנחה שי גולדן מאזין לו, "מי שמתהלך בכנסת יודע שבתקופה האחרונה אחד המוליכים של הפחד, של הבהלה, של התבהלה, זה הרמטכ"ל לשעבר גדי איזנקוט […] הוא מתאר תרחישי בלהות […] אנחנו זוכרים משפטים שלו כאילו אנחנו לפני מלחמת 73, אין ספק שממניעים פוליטיים". ברדוגו אף לעג למראהו הפיזי של איזנקוט וכינה אותה "דובית ועגלגלה". 